**Informatīvais ziņojums par Ārstniecības iestāžu reģistrā iekļaujamo Nekustamā īpašuma valsts kadastra informācijas sistēmā reģistrēto objektu raksturojošiem datiem (tai skaitā lietošanas veidu) un izmaiņu ieviešanai nepieciešamo finansējumu**

Atbilstoši Ministru kabineta 2015.gada 20.oktobra sēdes protokola Nr.55 19. § pirmajā punktā dotajam uzdevumam Veselības ministrija ir sagatavojusi izvērtējumu par Valsts kontroles revīzijā Nr.5.1-2-17/2012 noteikto īstenošanu - normatīvajos aktos par reģistru un valsts informācijas sistēmu uzturēšanas kārtību noteikt veicamajai darbībai atbilstošu būves vai telpu grupas lietošanas veidu, kā arī nodrošināt, ka par reģistrāciju atbildīgā iestāde, pieņemot lēmumu par informācijas ievietošanu attiecīgajā reģistrā vai informācijas sistēmā, balstās uz Nekustamā īpašuma valsts kadastra informācijas sistēmā reģistrētajiem objektu raksturojošiem datiem (tai skaitā lietošanas veidu).

 Saskaņā ar Ārstniecības likuma 1.panta 3.punktu *ārstniecības iestādes ir* ārstu prakses, valsts un pašvaldību iestādes, komercsabiedrības, kas reģistrētas ārstniecības iestāžu reģistrā, atbilst normatīvajos aktos noteiktajām obligātajām prasībām ārstniecības iestādēm un to struktūrvienībām[[1]](#footnote-1) un nodrošina ārstniecības pakalpojumus. Ārstniecības iestādi var izveidot valsts institūcijas, pašvaldības, fiziskās un juridiskās personas. *Ārstniecības iestāde*, ievērojot būvniecības jomu reglamentējošajos normatīvajos aktos un noteikumos par obligātajām prasībām ārstniecības iestādēm un to struktūrvienībām noteiktās prasības, *atrodas atbilstoši tās darbībai projektētā vai pielāgotā ēkā* un nodrošina vides pieejamību personām ar funkcionāliem traucējumiem[[2]](#footnote-2).

Ārstniecības iestāžu reģistrācijas kārtību nosaka 2005.gada 8.marta noteikumi Nr.170 „Noteikumi par ārstniecības iestāžu reģistru” (turpmāk – Noteikumi Nr.170) un ārstniecības iestāžu reģistrāciju veic Veselības inspekcija.

Ārstniecības iestāžu reģistrs ir Nacionālā veselības dienesta Veselības aprūpes pakalpojumu apmaksas norēķinu sistēmas "Vadības informācijas sistēma" (turpmāk – NVD VIS) sastāvā kā valsts informācijas sistēma, kurā ir ziņas par visām Latvijas Republikas ārstniecības iestādēm. 2016.gada 1.jūnijā Ārstniecības iestāžu reģistrā ir reģistrētas 4326 ārstniecības iestādes.

Ikvienai uzņēmējdarbības veikšanai nepieciešamas piemērotas telpas. Saskaņā ar spēkā esošo Būvniecības likuma 21.panta otro daļu ekspluatācijā pieņemto būvi izmanto tikai atbilstoši projektētajam lietošanas veidam. Ministru kabineta 2009.gada 20.janvāra noteikumu Nr.60 „Noteikumi par obligātajām prasībām ārstniecības iestādēm un to struktūrvienībām” (turpmāk – Noteikumi Nr.60) 3.punktā ir noteikts, ka ārstniecības iestāde, ievērojot būvniecības jomu reglamentējošajos normatīvajos aktos un šajos noteikumos noteiktās prasības, atrodas atbilstoši tās darbībai projektētā vai pielāgotā ēkā un nodrošina vides pieejamību personām ar funkcionāliem traucējumiem. Ja ārstniecības iestādi plāno izvietot pielāgotajās telpās, ir jāveic būves (telpu) pielāgošanu, t.i. pārbūvi vai būves vai tās daļas lietošanas veida maiņu bez pārbūves. Saskaņā ar Būvniecības likuma 12.panta trešajā daļā noteikto, būvvalde saskaņo telpu pārbūvi, kā arī izskata iesniegumus un pieņem lēmumus par būves vai tās daļas lietošanas veida maiņu bez pārbūves. Abos gadījumos par telpas pielāgošanas pabeigšanu liecina kadastra identifikators atbilstoši Ministru kabineta 2009.gada 22.decembra noteikumu Nr.1620 “Noteikumi par būvju klasifikāciju” pielikumā noteiktajam, attiecīgi ārstniecības iestādēm tas ir ārstniecības vai veselības aprūpes iestāžu telpu grupai - identifikators 1264. Ja ārstniecības iestādi izmanto tās darbībai projektētā ēkā, attiecīgais kadastra identifikators tiek piešķirts pēc ēkas pieņemšanas ekspluatācijā.

Jau šobrīd Ārstniecības iestāžu reģistrā reģistrējot ārstniecības iestādi vienlaicīgi jāiesniedz šādi dokumenti:

1. Noteikumos Nr. 170 minētais iesniegums;
2. Noteikumu Nr.170 pirmajā pielikumā minētās dokumentu kopijas;
3. Paziņojums par iestādes atbilstību Noteikumos Nr.60 noteiktajām prasībām;
4. Apliecinājums par vides pieejamību no jauna reģistrējamai ārstniecības iestādei;
5. Informācija par telpu kadastra apzīmējumu, lai Veselības inspekcija varētu pārbaudīt izvēlēto telpu lietošanas veidu www.kadastrs.lv.

Veselības ministrija atbalsta prasības, kuru mērķis ir ārstniecības iestādes reģistrēt tikai tam atbilstošās telpās, tādējādi ārstniecības iestāde, kas neatbilst ārstniecības iestādei normatīvajos aktos noteiktām obligātām prasībām, nav tiesīga reģistrēties Ārstniecības iestāžu reģistrā, lai sniegtu ārstniecības pakalpojumus.

Lai Veselības inspekcija varētu pārliecināties, ka ārstniecības iestādei vai ārstniecības iestāžu telpu grupai ir reģistrēts atbilstošs telpu lietošanas veids (identifikators 1264), Veselības inspekcija 2015.gada 25.novembrī noslēdza līgumu par bezmaksas pārlūklietotāju Valsts zemes dienesta Nekustamā īpašuma valsts kadastra informācijas sistēmai, līdz būs pieejams e-pakalpojums valsts un pašvaldības iestādēm, lai skatītu kadastra informāciju.

Veselības ministrija izvērtējusi iespējas uzlabot Ārstniecības iestāžu reģistrā esošo datu kvalitāti un pilnveidot normatīvo regulējumu, paredzot, ka pirms lēmuma pieņemšanas un reģistrācijas Veselības inspekcija pārbauda reģistrācijai iesniegtās informācijas atbilstību Kadastra informācijas sistēmā reģistrētajiem telpu grupu raksturojošiem datiem, tajā skaitā Kadastra informācijas sistēmā reģistrētā nekustamā īpašuma lietošanas veida atbilstību veiktajai darbībai un Valsts adrešu reģistra datiem. Veicot būtiskus grozījumus Noteikumos Nr.170, būtu iestrādājama norma, kas paredz, ka lēmumu par atteikumu reģistrēt ārstniecības iestādi var pieņemt, ja ārstniecības iestādei vai ārstniecības iestāžu telpu grupai nav reģistrēts atbilstošs telpu lietošanas veids (identifikators 1264).

Lai Ārstniecības iestāžu reģistrā iekļautu atsauci uz Kadastra informācijas sistēmā piešķirto kadastra apzīmējumu, jo šādas informācijas iekļaušana reģistrā palīdzētu identificēt reģistrā iekļautos objektus, par pamatu ņemot Kadastra informācijas sistēmā reģistrēto objektu raksturojošo informāciju, Nacionālais veselības dienests un Veselības inspekcija ir uzsākusi sarunas ar Valsts zemes dienestu par iespējām Nekustamā īpašuma valsts kadastra informācija sistēmā izveidot Web servisu ar NVD VIS. Atbilstoši Nacionālā veselības dienesta un SIA “Lattelecom Technology” 2014.gada 1.oktobrī noslēgtajam līgumam par NVD VIS programmatūras uzturēšanu NVD VIS izmaiņu pieprasījumu reālās izmaksas ir iespējams noteikt tikai pēc SIA “Lattelecom Technology” izstrādātās izmaiņu pieprasījuma specifikācijas. Gatavojot izmaiņu pieprasījumu specifikāciju, SIA “Lattelecom Technology” atbilstoši līguma nosacījumiem aprēķina un specifikācijā norāda izmaiņu pieprasījuma realizācijai nepieciešamo darbietilpību un izstrādes laiku. Līdz ar to Veselības ministrija var sniegt tikai **provizoriskas izmaksas** **nepieciešamajām izmaiņām Ārstniecības iestāžu reģistrā**. Vērtējot pēc eksperta metodes, izmaiņām nepieciešamais finansējums **ir apmēram 9 971, 93 *euro* (deviņi tūkstoši deviņi simti septiņdesmit viens *euro* deviņdesmit trīs centi)[[3]](#footnote-3)**. Darbu un apjomu detalizācija atspoguļota 1.tabulā. Vienlaikus norādām, ka pie esošajiem pieejamiem finanšu līdzekļiem šobrīd nav iespējams veikt iepriekš minētās izmaiņas Ārstniecības iestāžu reģistrā.

1. *tabula*

*Darbu un apjoma detalizācija*

|  |  |
| --- | --- |
| **Darbs** | **Summa bez PVN, *euro*** |
| Integrācijas testa vides sagatavošana | 562.75 |
| Saskarnes programmēšana | 630.28 |
| Izmaiņu veikšana Ārstniecības iestāžu reģistra datu ievades un labošanas formās | 3376.5 |
| Izmaiņas datubāzē, datu glabāšanai | 1575.7 |
| Analīze, testēšana, dokumentēšana, projekta vadība | 3826.7 |
| **KOPĀ** | **9971.93** |

Vēlamies akcentēt, ka Veselības inspekcija veicot ārstniecības iestāžu kontroles, tās ārstniecības iestādes, kurām nekustāmā īpašuma valsts kadastra informācijas sistēmā lietošanas veids nav atbilstošs ārstniecības iestādēm (identifikators 1264), aicina mainīt kadastra apzīmējumā noteikto telpu izmantojamo veidu. Šādos gadījumos ārstniecības iestādei jāvēršas attiecīgās pašvaldības būvvaldē, lai veiktu kadastra apzīmējumā noteikto telpu lietošanas veida maiņu (ilgstošs process, kas saistīts ar izmaksām attiecīgajai ārstniecības iestādei). Veselības ministrijas rīcībā nav datu (Valsts Zemes dienestam informācijas sniegšana ir maksas pakalpojums), lai veiktu salīdzinājumu starp Ārstniecības iestāžu reģistrā reģistrēto iestāžu skaitu ar Valsts Zemes dienestā reģistrēto ēku vai telpu grupu skaitu, kuru lietošanas veids ir ārstniecības vai veselības aprūpes iestāžu ēka vai telpu grupa.

Veselības ministre Anda Čakša

Vīza: Valsts sekretāra p.i. Kārlis Ketners

23.08.2016 09:47

1 065

Roga

67876093, dace.roga@vm.gov.lv

Cīrule

67043764, Sintija.cirule@vmnvd.gov.lv

Osemļjaka

67501589, sanda.osemljaka@vi.gov.lv

1. Ministru kabineta 2009.gada 20.janvāra noteikumi Nr.60 „Noteikumi par obligātajām prasībām ārstniecības iestādēm un to struktūrvienībām” [↑](#footnote-ref-1)
2. Ministru kabineta 2009.gada 20.janvāra noteikumu Nr.60 „Noteikumi par obligātajām prasībām ārstniecības iestādēm un to struktūrvienībām” 3.punkts [↑](#footnote-ref-2)
3. Summa bez PVN [↑](#footnote-ref-3)